অম্বিকেশ মহাপাত্রের মানবাধিকার লঙ্ঘনের দায়ে রাজ্য সরকারকে ৫০ হাজার টাকা ক্ষতিপূরণ দেওয়ার নির্দেশ দিয়েছিল মানবাধিকার কমিশন। সেই রায়কেই বহাল রেখেছিল হাইকোর্ট। সিঙ্গল বেঞ্চের ওই রায়ের বিরুদ্ধে এবার ডিভিশন বেঞ্চে যাচ্ছে রাজ্য সরকার। কার্টুনকাণ্ডে হাইকোর্টের রায়ের বিরুদ্ধে রাজ্য সরকারের আইনজীবীর সওয়াল, মানবাধিকার লঙ্ঘন হয়নি অম্বিকেশ মহাপাত্রের। তাহলে কেন ক্ষতিপূরণ দেবে রাজ্য?
 ওয়েব ডেস্ক: অম্বিকেশ মহাপাত্রের মানবাধিকার লঙ্ঘনের দায়ে রাজ্য সরকারকে ৫০ হাজার টাকা ক্ষতিপূরণ দেওয়ার নির্দেশ দিয়েছিল মানবাধিকার কমিশন। সেই রায়কেই বহাল রেখেছিল হাইকোর্ট। সিঙ্গল বেঞ্চের ওই রায়ের বিরুদ্ধে এবার ডিভিশন বেঞ্চে যাচ্ছে রাজ্য সরকার। কার্টুনকাণ্ডে হাইকোর্টের রায়ের বিরুদ্ধে রাজ্য সরকারের আইনজীবীর সওয়াল, মানবাধিকার লঙ্ঘন হয়নি অম্বিকেশ মহাপাত্রের। তাহলে কেন ক্ষতিপূরণ দেবে রাজ্য? শাসক দলের নেতাদের নিয়ে কার্টুন তৈরি করে সেই কার্টুন কয়েকজনকে ইমেল করেছিলেন, যাদবপুর বিশ্ববিদ্যালয়য়ের রসায়ন বিভাগের অধ্যাপক অম্বিকেশ মহাপাত্র। এই কার্টুনের জেরে মমতা ব্যানার্জির সরকারের পুলিসের কাছে সারারাত হেনস্থা হতে হয়েছিল তাকে। পুলিস গ্রেফতার করার আগেই তাঁর নিজস্ব বাসস্থান নিউ গড়িয়ার কো-অপারেটিভ আবাসনে ঢুকে তাকে মারধর করেছিল তৃণমূল কর্মীরা। তারপর গ্রেফতার হন অম্বিকেশ। ব্যক্তিগত ৫০০ টাকার বন্ডে জামিনও পান তিনি। এরপর একাধিকবার কার্টুন কাণ্ড নিয়ে সরব হয়েছেন বিরোধীরাও। কার্টুনকাণ্ডে মানবাধিকার লঙ্ঘনের দায়ে অম্বিকেশ মহাপাত্রকে ক্ষতিপূরণ দেওয়ার যে নির্দেশ মানবাধিকার কমিশন দিয়েছিল, হাইকোর্ট সেই রায়কেই বহাল রেখেছিল। সেই রায়কে চ্যালেঞ্জ করেই ডিভিশন বেঞ্চে যাচ্ছে রাজ্য। রাজ্যের এই সিদ্ধান্তের কড়া নিন্দা করেছেন আইনজীবী বিকাশ রঞ্জন ভট্টাচার্য। তিনি বলেন, "গণতান্ত্রিক ব্যবস্থায় মানবাধিকার রক্ষার দায়িত্ব রাষ্ট্রের। বর্তমান সরকার সেই দায়িত্ব পালনে ব্যর্থ। অম্বিকেশকে বেআইনিভাবে গ্রেফতার করায়, লঙ্ঘিত হয়েছে মানবাধিকার। শাসক হাইকোর্টের রায়কে চ্যালেঞ্জ করে ব্যক্তি স্বাধীনতার অধিকারে হস্তক্ষেপ করলেন।"